1 थिस्सलुनीकियों
थिस्सलुनी नगरो री विश्वासी मण्डल़िया खे प्रेरित पौलुसो री पईली चिट्ठी
भूमिका
रोमी साम्राज्य रे कई राज्य थे तिना बीचा ते मकिदुनिया एक था और थिस्सलुनीके नगर तिजी री राजधानी थी। फिलिप्प नगरो ते आऊणे ते बाद पौलुसे एती एक मण्डल़ी बणाई थी। एती बी चट ई तिना यहूदिया रे जरिए बिरोद शुरू ऊणे लगेया, जो गैर यहूदिया रे पौलुसो रे मसीह संदेशो रे प्रसारो री कामयाबिया ते जल़ो थे, कऊँकि यो गैर-यहूदी, यहूदी तर्मो रे रूची राखो थे। तेबे पौलुसो खे थिस्सलुनीके छाडणा पड़ेया और से बिरिया खे चली गा। बादो ते जेबे से कुरिन्थुस पऊँछेया, तो पौलुसो खे तेस साथे काम करने वाल़े और तीमुथियुस साथिये रे जरिए व्यक्तिगत रूपो ते थिस्सलुनीके री मण्डल़िया री स्थितिया रे बारे रे समाचार मिलेया।
ये समाचार मिलणे ते बाद थिस्सलुनीकियों रे नाओं पौलुस प्रेरितों री पईली चिट्ठी तेथो रे मसीहिया खे उत्साहित करने और तिना खे याओ देणे खे लिखी। से तिना रे विश्वास और प्यारो रे बारे रे समाचारो रिया खातर धन्यवाद देओ था। से तिना खे आपणी जिन्दगिया री याद दलाओआ जो तिने तिना साथे रंदे ऊए बिताई थी। तेबे से मसीह रा दुबारा आऊणे ते जुड़े रे सवाला रा जवाब देओआ, जो तेती मण्डल़िया रे उठे थे। सवाल ये थे-क्या एक विश्वासी जो मसीह रे दुबारा आऊणे ते पईले ई मरी जाओआ, तेसा जिन्दगिया रा इस्सेदार ऊणा, जो तेसरे आऊणे ते मिलणे वाल़ा ए? मसीह रा दुबारा आऊणा कदी ऊणा? पौलुस एते मौके पाँदे तिना खे ये बताओआ कि तेसा स्थितिया रे जेबे तुसे मसीह रा दुबारा आऊणे री उम्मीदा साथे इन्तजार करोए, चुपचाप आपणे कामो रे लगे रे रओ।
रूप-रेखा
भूमिका 1:1
धन्यवाद और स्तुति 1:2-3:13
मसीही चाल-चलणो ते जुड़े रे सवाल 4:1-12
मसीह रा दुबारा आऊणे रे बारे रे शिक्षा 4:13-5:11
आखरी उपदेश 5:12-22
निचोड़ 5:23-28
1
अभिवादन
1 ये चिट्ठी पौलुस, सिलवानुस और तीमुथियुसो री तरफा ते ए। आसे एसा चिट्ठिया खे थिस्सलुनीकियों नगरो री मण्डल़िया खे लिखणे लगी रे, जो परमेशर पिता और प्रभु यीशु मसीह रे ए। परमेशरो री तरफा ते कृपा और शान्ति तुसा खे मिलदी रओ।
थिस्सलुनीकियों रा विश्वास
2 आसे तुसा सबी खे लगातार प्रार्थना करदे रऊँए और सदा तुसा सबी रे बारे रे परमेशरो रा धन्यवाद करूँए। 3 आसे आपणे पिता परमेशरो रे सामणे प्रार्थना करदे बखते तुसा रे विश्वासो रे काम और प्यारो री मईणत और म्हारे प्रभु यीशु मसीह रे तुसा री उम्मीदा री सब्रता खे लगातार याद करूँए। 4 ओ साथी विश्वासियो! परमेशरो रे प्यारे लोको! आसे जाणूंए कि परमेशरे तुसे आपणे लोक करी की चूणे ले रे। 5 कऊँकि आसा रे प्रभु यीशु मसीह रा सुसमाचार तुसा गे, ना कि बस वचन मात्र ईए, बल्कि पवित्र आत्मा री सामर्थ और बड़े निश्चे साथे पऊँछी रा। तुसे जाणोए कि जेबे आसे तुसा साथे थे आसे तुसा रे पले री खातर, तुसा बीचे केड़ा जीवन जिया। 6 तुसे बड़े क्ल़ेशो रे पवित्र आत्मा री प्रेरणा ते खुशिया साथे प्रभुए रे संदेशो खे मानी ला। ईंयां तुसे म्हारी और प्रभुए री जी चाल चलणे लगे। 7 एथो तक कि मकिदुनिया और अखाया प्रदेशो रे सबी विश्वासिया खे तुसे आदर्श बणे।
8 तुसा रे एथा ते ना केवल मकिदुनिया और अखाया प्रदेशो रे बी प्रभुए रा वचन सुणाया, पर तुसा रे विश्वासो री जो परमेशरो रे ए, हर जगा रे एड़ी चर्चा फैली गी कि आसा खे इजी रे बारे रे कुछ बी बोलणे री जरूरत निए। 9 दूर-दराजो रे लोक हर जगा तुसा रे जरिए कित्ती री खातरदारिया रे बारे रे बताओए। और ये बी कि किंयाँ तुसे मूर्तिया ते दूर ऊई की परमेशरो री तरफा खे फिरे, ताकि जिऊँदे और सच्चे परमेशरो री सेवा करो 10 और एबे तुसे परमेशरो रे पुत्र यीशु मसीह री स्वर्गो ते फेर आऊणे री बाट न्याल़दे रओ। जो परमेशरे मरे रेया बीचा ते जिऊँदा कित्तेया, जो आसा खे आऊणे वाल़े प्रकोपो ते बचाओआ।